
CAROLINE LINDEN

En skandaløs kjærlighetshistorie

OVERSATT AV Kati Indrefjord


Til Marnee, en vidunderlig forfatter og en storartet venn. Dette blir ditt år, det vet jeg!


Prolog

1805

Stratford Court, Richmond

 

Persevs lå i småbiter på gulvet. Armen hans, som hadde løsnet fra kroppen, hadde holdt fram Medusas avskårne hode som for å skremme bort angriperen. Og Benedict Lennox tenkte at det gjerne kunne ha forvandlet ham til stein.

Før han falt, hadde Persevs holdt hodet hevet, som om han hadde stanset midt i et skritt. Medusas ansikt var fordreid av raseri, og blikket henne lot til å følge etter den som så på henne. Det var stygt, det var skremmende, men faren til Benedict sa at det var et kunstverk, og han hadde greie på kunst. Derfor var statuen stilt ut på en framtredende plass, på trappeavsatsen i hovedtrappen i Stratford Court, med et stort speil bak som viste fram baksiden. Benedict forsøkte alltid å unngå å se rett på det når han gikk forbi, men nå var det ikke til å unngå. Sokkelen lå i restene av speilet, der Persevs og trofeet hans lå i knuste biter på trappeavsatsen, mellom de glitrende glasskårene.

«Vet du noe om dette?» Stemmen til jarlen av Stratford var doven, nesten uinteressert.

Hans sønn svelget hardt. «Nei, sir.»

«Nei?» Jarlen lente seg bakover på hælene. «Overhodet ingenting? Kjenner du den ikke igjen engang?»

Å nei. Det var feil svar. Han lette frenetisk etter det rette svaret. «Nei, sir. Jeg mente det ikke slik. Det er en statue av Persevs.»

Lord Stratford kom med en skuffet lyd fra nede i halsen. «Ikke bare en statue av Persevs. Dette er ett av de fineste kunstverkene av en stor skulptør. Se hvor utsøkt han gjengir gudens skikkelse, hvordan han favner ondskapen hos Medusa!» Han tidde et øyeblikk. «Men det bryr vel ikke du deg om, hva?»

Benedict svarte ikke. Han visste at det ikke fantes noe godt svar på det spørsmålet.

Stratford sukket. «Så synd. Jeg håpet at min eneste sønn ville vie mer oppmerksomhet til sine klassiske studier, men nei. Kanskje jeg burde være glad for at du overhodet gjenkjente den. Ellers ville hele samtalen vært nytteløs.»

Benedict Lennox holdt hendene så fast sammen at det gjorde vondt. Han sto i stram givakt, som forhekset av det knuste glasset og steinen foran ham.

Faren la hendene på ryggen, slik læreren til Benedict gjorde når han forklarte et vanskelig punkt i matematikken. «Hva mer kan du fortelle meg om denne statuen?»

«Det har skjedd noe fryktelig med den, sir.»

«Var det lynet som slo ned i den, tror du?» spurte jarlen med overdreven omtanke.

Himmelen utenfor sprossevinduene var krystallklar, så blå som et rødstrupeegg. «Det er lite sannsynlig, sir.»

«Det kan nok hende», mumlet faren og stirret på ham med et stikkende blikk. Benedict ville gjerne se bort fra det blikket, men visste at det ville være en feil. «Kanskje det var et streifskudd fra en krypskytter?»

Stratford Court var plassert i en velstelt park, omgitt av hager, gruslagte stier og bølgende plener. Skogene der krypskyttere kunne holde til, var på den andre siden av elven. Benedict skulle ønske at de skogene hadde vært mye nærmere. Han skulle ønske at han gikk og utforsket dem akkurat nå. «Mulig, men heller ikke sannsynlig, sir.»

«Ikke en krypskytter», sa Stratford tankefullt. «Jeg må innrømme at jeg ikke har flere ideer! Hvordan i all verden kunne en uvurderlig statue gå i stykker uten noen ytre påvirkning? Ikke bare det, men speilet også. Det betyr uhell å knuse et speil.»

Han forholdt seg taus. Han visste det heller ikke, selv om han ante at han snart ville bli straffet for det. Snakk om uflaks.

«Hva sier du, Benedict? Hva er den logiske konklusjonen?»

Tungen hans føltes som tre. «Det må ha vært noen inne i huset, sir.»

«Nei, bevares vel! Hvem ville gjøre noe slikt?»

En bevegelse i utkanten av synsfeltet fanget Benedicts oppmerksomhet før han rakk å tenke ut et svar. Han forsøkte å ta seg i det, men faren la merke til at han beveget seg, og snudde seg for å følge blikket hans. To små jenter kikket rundt gelenderstolpen nederst i trappen. «Kom hit, mine skjønne døtre, kom hit», sa jarlen.

Benedict kjente hjertet synke. Plutselig ante det ham hva som hadde skjedd med speilet. Samantha, som var bare fire år, så litt usikker ut, men Elizabeth, som var sju, var hvit av skrekk. Langsomt kom søstrene opp trappen og bøyde seg ned og neide da de kom til avsatsen.

«Her er mine små skjønnheter.» Jarlen mønstret dem kritisk. «Lady Elizabeth, underkjolen din henger ned. Og lady Samantha, kjolen din er skitten.»

«Unnskyld, far.» Elizabeth dro i underkjolen så den ble enda skjevere. Samantha la bare hendene bak på ryggen mens hun så ned i gulvet. Det var ikke lenge siden hun hadde kommet ut fra barnerommene, og hun kjente så vidt jarlen.

«Broren deres og jeg forsøker å løse et mysterium.» Jarlen viftet med hånden mot ødeleggelsene. «Vet dere hva som har skjedd med denne statuen?»

Elizabeth ble blek som et laken mens hun stirret på Medusa-hodet. «Den er knust, far», kom det fra Samantha.

«Godt», sa jarlen. «Vet du hvordan det skjedde?»

Det skremte blikket til Elizabeth søkte mot ham. Benedict klarte å riste ørlite grann på hodet før faren deres snudde seg mot ham. «Benedict sier at han ikke vet det», sa Stratford skarpt. «Ikke se om han har noe svar, Elizabeth.»

I de sekundene da jarlen sto med ryggen til dem, dyttet Elizabeth i søsteren og la fingeren mot leppene. De grønne øynene til Samantha ble store og runde, og hun stilte seg nærmere Elizabeth mens hun grep etter hånden hennes.

Stratford snudde seg mot døtrene igjen. «Er det noen av dere som vet det?» Elizabeth blunket flere ganger, men hun ristet på hodet. «Samantha?» fortsatte faren. «Det er en synd ikke å svare meg.»

Samantha fikk et bekymret uttrykk. Benjamin ble trang i halsen, og det sved i øynene. Han trakk pusten dypt for å roe nervene, og sa før søsteren rakk å svare: «Det var min skyld, far.»

«Din feil?» Det lynte av sinne i øynene til jarlen, selv om stemmen var kald og rolig. «Hvordan det, Benedict?»

Hva skulle han si? Hvis jarlen ikke trodde på historien hans, ville han få juling fordi han løy, søsteren ville bli straffet fordi hun faktisk var den skyldige, barnepiken ville bli sagt opp fordi hun ikke holdt god nok styr på barna, og moren ville bli skjelt ut fordi hun hadde ansatt barnepiken. Selvsagt ville han uansett få juling hvis han innrømmet forbrytelsen. Alt sammen på grunn av en stygg statue som alle unngikk å se på.

Han ble svett i pannen. Guttene på skolen løy for å skjule sine ugjerninger, men hvordan løy man for å ta på seg en forbrytelse? Han måtte spørre når han kom tilbake til skolen. Ikke at det ville hjelpe ham nå.

Han trakk pusten skjelvende. «Det var en cricketball, sir. Jeg kastet den, og den … forsvant for meg, så jeg kastet meg fram for å ta den …» Det veltet seg i magen hans. Dette ville han bli pisket for. «Jeg ber om forlatelse, sir.»

Et langt øyeblikk stirret Stratford på ham med det smale, flintharde blikket sitt. På samme måte som en hauk trengte han visst ikke å blunke. «Når skjedde denne uforsiktigheten?»

«For ikke lenge siden, sir.» Hjertet hans hamret så det gjorde vondt, men han tvang seg til å fortsette. Elizabeth så ut som om hun var på gråten, og det ville ikke hjelpe noen av dem. «Jeg forsøkte å finne en hushjelp og få tak i en kost for å feie opp.»

Han fikk et slag i bakhodet som slo ham ut av balanse. «En vicomte feier ikke opp», glefset jarlen. «Hente en kost, ja visst.»

«Nei, far», hvisket han.

«Og de lyver heller ikke, eller prøver å skjule sin brøde!» Det neste slaget var hardere, men det var han forberedt på. Jarlen vandret rundt ham så frakkeskjøtene svingte. «Elizabeth, hvor er barnepiken din?»

«I hagen, far.» Stemmen hennes skalv.

«Gå tilbake til henne med søsteren din, og hold dere hos henne.» Han snudde seg mot Benedict igjen. «Bli med meg.»

Elizabeth sendte ham et engstelig blikk og tok Samantha i hånden. Han så at Elizabeth bøyde seg ned og plukket opp en dukke som lå nesten ute av syne et trinn lenger ned, idet de skyndte seg ned trappen. Det var yndlingsdukken hennes, med den blå silkekjolen og det malte trehodet med ekte hår. Han håpet hun ristet det knuste glasset ut av dukkens klær.

Veien var lang bort til jarlens arbeidsværelse. Benedict talte hvert skritt for å holde tankene borte fra det som ville komme, og blikket var festet på farens hæler foran ham. Tjueto trinn ned til første etasje. Førti skritt mot nord. Elleve mot vest. Seks for å krysse gangen bort til farens arbeidsværelse og stå foran det brede, blanke skrivebordet med det utskårne pennestativet.

«Jeg tåler ikke løgnere, Benedict.» Jarlen gikk rundt skrivebordet og bort til de store vinduene som vendte ut mot elven. «Det burde du vite.»

Benedict kikket i smug ut vinduene. Det glitret rolig og innbydende i elven. Det var en vakker sommerdag, og han hadde vært tidlig ferdig med undervisningen. Planen hadde vært å ro prammen over elven til den villere siden. Vennen hans, Sebastian, satt sikkert i det gamle eiketreet nå, der han dinglet med føttene over vannflaten og ventet på at han skulle komme. De hadde nylig begynt en målrettet leting etter en glemt, legendarisk grotte. Alle sa at den hadde blitt fylt igjen for mange år siden, men lady Burton – som eide eiendommen der grotten hadde ligget, og forhåpentligvis lå fremdeles – hadde gitt dem tillatelse til å lete etter den. Benedict var sikker på at grotten ville vise seg å være det perfekte gjemmestedet når hans far var sint. Hvis han hadde visst hvor den var, ville han ha løpt ut med det samme, ropt på søstrene for at de skulle følge etter, og rodd dem alle over elven. De kunne bli i grotten så lenge de ville. Sebastian kunne smugle mat til dem, og de ville aldri dra tilbake til Stratford Court igjen. Etter en tid ville de sende et brev til moren, og så ville hun også rømme og være hos dem i skogen. De fire kunne leve der bestandig, klatre i trær og vaske seg i elven, og aldri mer få juling på grunn av en knust statue eller noe annet.

Jarlen løftet den tynne kjeppen som sto støttet mot vinduskarmen, og gjorde slutt på ønsketenkningen. «Ikke bare en løgner, men en uforsiktig løgner. Den statuen er uerstattelig. Og likevel tilsto du ikke med det samme. Jeg må ha forsømt meg hvis du trodde jeg ikke ville legge merke til det.» Han gikk rundt skrivebordet. «Jeg legger merke til alt.»

«Ja, sir.»

«Ja vel?» Kjeppen ble slått mot jarlens støvler med et smell. «Hva venter du på?»

Benedict kastet et siste lengselsfullt blikk på elven og skogene, før han lukket øynene. Nå ville det gå minst en uke før han kunne flykte dit. Nølende la han hendene på skrivebordet og stålsatte seg.

«Jeg er lei av dette, Benedict. Jeg hadde ventet meg noe mer av deg.»

«Jeg vet det, sir», hvisket han, og skammet seg over at stemmen skalv. Faren hans foraktet svake, fryktsomme mennesker.

«Nei», sa jarlen lavt. «Jeg tror ikke du vet det – ennå.» Han løftet kjeppen og begynte.

*

Det var mørkt da soveromsdøren hans gikk opp. «Ben?» hvisket Elizabeth nervøst. «Er du våken?»

Han løftet hodet, og ynket seg da det begynte å verke i ryggen igjen. «Ja.»

Det raslet i stoff, og døren gikk igjen med et lavt klikk. «Jeg klarte å spare litt melk.» Hun satte seg på huk ved siden av sengen og løftet koppen opp til ham. «Jeg tror Dadda så en annen vei med vilje.»

Han dro seg bort til sengekanten. Det gjorde vondt fra skuldrene og ned til hoftene. Litt klønete drakk han av koppen til Elizabeth.

«Jeg synes ikke det er riktig at du ble pisket og bare skal få vann og brød i en uke.»

Benedict sukket og hvilte kinnet mot madrassen. «Det spiller ingen rolle hva vi synes.»

«Jeg vet det.» Hun fikk tårer i øynene. «Jeg er så lei for det, Ben. Samantha ville holde dukken min, Bess, men jeg var selvopptatt og ville ikke gi den til henne. Hun dro i Bess, og jeg dro i min ende, og vi dunket borti statuen, og Dadda ropte på oss, og … og …»

«Ikke tenk på det.» Han grep etter hånden hennes. Hun kom nærmere og lente hodet mot sengen mens hun holdt hånden hans inn mot kinnet sitt. «Sørg for at Samantha ikke sier noe om Bess.»

Hun nikket. «Det skal jeg. Jeg ba henne late som om hun hadde mareritt så hun kunne gråte i fanget til Dadda mens jeg snek meg inn her med melken. Gjør det … veldig vondt?»

Han skar en grimase, selv om det føltes som om ryggen brant. «Ikke så ille.»

«Mor kommer vel og ser til deg i morgen, ikke sant?»

Han håpet det. Noen ganger inkluderte straffen at han ble atskilt fra alle andre. Elizabeth kunne komme inn til ham bare fordi rommet hans fremdeles lå i barneavdelingen. Benedict trodde han ville tåle dette mye bedre hvis moren kom og strøk ham over håret og la kalde omslag på ryggen hans og leste for ham. Hun gjorde det når jarlen var borte fra Stratford Court. Og selvsagt, når jarlen var borte, ble han ikke pisket i det hele tatt.

«Jeg skulle ønske han kunne dra til London», hvisket søsteren hans som et ekko av tankene hans.

«Jeg også.» Han skulle ønske jarlen ville dra til London, eller til et hvilket som helst sted, og bli der for bestandig. «Du må gå inn igjen på rommet ditt før Dadda skjønner at du er her.»

Hun løftet koppen igjen så han kunne drikke opp melken. Grådig sugde han til seg de siste dråpene før han dyttet litt i henne. «God natt, Ben», hvisket hun i øret hans. «Takk.»

Han lukket øynene da hun smøg seg ut av rommet. Hvis han ikke hadde tatt ansvar, ville faren fått mistanke til jentene. Stratford slo aldri døtrene sine – Benedict lurte på om han kom til å gjøre det når de ble eldre – men han straffet dem på andre måter. Hvis Stratford hadde sett Bess ligge i trappen og hadde innsett hva som hadde skjedd, ville han antagelig ha brent opp dukken. Det ville ha knust hjertet til Elizabeth, for hun var så glad i Bess og tok godt vare på henne.

Om noen dager ville det slutte å gjøre så vondt i ryggen. En uke med bare vann og brød ville bli sørgelig, men han var ti – nesten elleve, nesten en mann – og småsøstrene hans trengte melk og god mat mer enn han gjorde. Hvis han hadde litt flaks, ville moren finne en måte å besøke ham på, og da ville dagene gå raskere. Og det var en god ting at han kunne bli hørt i leksene her, i stedet for å stå i skoleværelset.

Men han ønsket, dypt og intenst, at han hadde vært sønnen til hvem som helst annen enn jarlen av Stratford.


KAPITTEL 1

London, 1822

 

Enkelte var født med evnen til å sette pris på de små gledene i livet: en god bok, en vakker hage, et fredfullt hjem. Ingenting ga dem mer glede enn å lære noe ved å lese, eller å utøve en kunst som å skrive eller spille et instrument, eller hjelpe de syke og invalide. Slike mennesker var edle og inspirerende.

Penelope Weston var ikke et av disse menneskene.

Hun følte seg som det stikk motsatte av edel eller inspirerende der hun sto i utkanten av ballsalen til lady Hunsford og iakttok de vakre parene som virvlet rundt på gulvet. Hun var ikke misunnelig … ikke så veldig … men hun kjedet seg. Det var en ny opplevelse for henne. En gang hadde ball og selskaper vært det mest spennende i verden. Hun hadde vært henrykt over å dele sladderhistorier og å snakke om sesongens moter med sin storesøster Abigail, og deres venninne Joan Bennett. Ingen av de tre hadde vært blant de populære unge damene, så de hadde alltid rikelig tid til å prate sammen på ballene, og ble bare en sjelden gang avbrutt av en herre som bød en av dem opp til dans.

Den gangen hadde de uten omsvøp ønsket at flere herrer skulle by dem opp, oppsøke dem med blomsterbuketter, be dem på en kjøretur i parken. Det var tross alt ingen som ønsket å være peppermø hele sitt liv. Når Joan ble fortvilet over at hun var så høy, eller Abigail klaget over at det bare var lykkejegere som ville ha henne, sa Penelope lojalt at det selvsagt måtte finnes en mann som ville like den høye, flotte skikkelsen til Joan, og en mann som ville ha Abigail for noe mer enn medgiften hennes.

Nå hadde hun fått rett. Joan hadde giftet seg med den svært stilige vicomte Bruke, og Abigail var opp over ørene forelsket i sin mann Sebastian. Penelope var glad på begges vegne, det var hun … men hun følte seg også utenfor for første gang i sitt liv. Hennes søster var bare et år eldre enn henne, og de hadde vært bestevenner hele hennes liv – og nå var Abigail lykkelig i Richmond der hun levde et rolig liv som ga Penelope lyst til å løpe skrikende ut av rommet. Joans brudgom hadde feid henne med på en spennende og eksotisk bryllupsreise til Italia, noe Penelope misunte henne voldsomt, men åpenbart ikke kunne ta del i. Og dermed var hun alene, der hun sto i utkanten av ballsalen enda en gang, men denne gangen uten bestevenninnene til å hjelpe henne å fordrive tiden.

«Miss Weston! Å, miss Weston, så hyggelig å treffe deg i aften!»

Penelope rev seg ut av sine dystre tanker og smilte. Frances Lockwood var rosa i kinnene etter dansen. Frances hadde nettopp debutert i sosieteten, og hun hadde stjerner i øynene her i Londons sosiale travelhet. «Takk, i like måte, miss Lockwood. Jeg håper du har det bra.»

Den yngre piken nikket. «Veldig bra! Dette er den vakreste ballsalen jeg har sett!»

Penelope fortsatte å smile. For tre år siden hadde hun vært like storøyd og begeistret som miss Lockwood. Det var både underholdende og litt forstyrrende å se hvordan hun selv måtte ha sett ut i andres øyne den gangen. «Det er et nydelig rom. Lady Hunsford har virkelig sans for blomsteroppsatser.»

«Ja, ikke sant!» sa miss Lockwood ivrig. «Og musikerne er så talentfulle.»

«Det er de.» Penelope følte seg mye eldre enn tjueen år der hun diskuterte blomsteroppsatser og musikere. Moren hennes kom sikkert med nøyaktig de samme kommentarene til sine venner.

Miss Lockwood gled litt nærmere. «Og herrene er virkelig så kjekke, synes du ikke?»

Nå ble smilet til Penelope litt stivt. Frances Lockwood var barnebarn av en vicomte. Faren hennes var en alminnelig dannet herre, og hennes mor var datter av en bankfunksjonær, men forbindelsen til adelen gjorde stor forskjell. Penelopes far hadde vært advokat før han tjente en formue på kullgruver, og skitten fra pengenes opprinnelse hadde aldri blitt helt vasket vekk. Lockwood-familien ble mottatt overalt. Frances, som bare hadde halvparten så mye medgift som Penelope, ble ansett som en attråverdig arving. Ikke det at Penelope ønsket seg de frierne Frances hadde – stort sett fjollete unge menn uten et øre i lommen – men hun ble irritert når hun så hvordan de svermet rundt venninnen hennes.

«Det er mange flotte herrer i London», sa Penelope høyt. Men det var ingen her i denne delen av ballsalen, der de ugifte damene hadde samlet seg. Hvis Joan hadde vært her, kunne de snakket om de skandaløse libertinerne som hadde plassert seg så elegant i den andre enden av rommet, nærmere vinen. Men Frances var bare sytten år, og ville begynt å stamme og rødme hvis Penelope hadde gitt uttrykk for at hun beundret de velsittende buksene til lord Fenton.

Frances nikket og smilte lykksalig. Hun smøg seg litt nærmere Penelope og senket stemmen. «Miss Weston … kan jeg betro meg til deg? Du har vært så vennlig mot meg, og jeg ser opp til deg for de rådene du kan gi angående hvordan man skal takle herrer som bare er interessert i én ting.»

Å, kjære. Frances tenkte på lykkejegerne som samlet seg rundt henne. Penelope forsøkte å la være å sukke. Dessverre hadde hun for mye erfaring med slike menn, og for lite erfaring med virkelige beilere. Hun var antagelig den som var minst egnet til å gi råd, men Frances insisterte på å spørre henne. «Er det en av dem som plager deg? I så fall må du sende ham fra deg med det samme. En slik mann vil aldri gjøre deg lykkelig, ikke hvis han bare er interessert i din formue eller dine forbindelser.»

«Å nei, det vet jeg da godt», svarte Frances oppriktig. «Jeg har avvist mr Whittington og sir Thomas Philpot og til og med lord Dartmond, selv om mor ikke var så begeistret for det siste. Men hun ga etter da jeg forklarte henne at du hadde avvist ham som den laveste lave av lykkejegere.»

Jarlen av Dartmond var minst førti år, med en farlig hang til å gamble. Mrs Lockwood var tåpelig hvis hun vurderte ham som en mann for datteren, om han var aldri så mye jarl. «Jeg er sikker på at du vil bli glad for det, når du møter en hyggelig herre som bryr seg om deg.»

Frances nikket og lyste opp. «Jeg vet det! Jeg vet det fordi jeg har møtt ham! Å, miss Weston, han er den flotteste mannen du kan tenke deg. Alltid så velkledd, og den beste rytter jeg har sett, og han er glad i musikk – han hørte på at jeg spilte i nesten en time sist han var på besøk, og sa at jeg var et talent på pianoforte.» Frances så aldeles henført ut. Hun var svært glad i å spille pianoforte, og øvde en time om dagen. Penelope kunne ikke forestille seg at hun selv skulle overlevd noe slikt, langt mindre ha glede av det. «Og i tillegg er han arving til en jarl, og trenger ikke noen formue. Mor er så begeistret, og far også. Han har oppsøkt meg i minst fjorten dager, og har alltid med seg en liten gave, og han er den deiligste, mest sjarmerende herre jeg kan tenke meg!»

Penelope nikket og håpet alt dette var sant. «Så vidunderlig. Jeg sa til deg at det fantes virkelige herrer der ute. Man må bare jakte litt på dem.»

Frances lo. «Det er sant! Vennene mine syntes det var en skandale da jeg nektet å ta imot mr Whittington, for han er så flink til å danse selv om han har gjeld, men du hadde helt rett. Det er dine gode råd jeg kan takke for den lykken jeg nå føler – for det gode partiet jeg er i ferd med å gjøre! Kan jeg presentere deg for ham? Han skal være her i aften.»

Et øyeblikk hadde Penelope lyst til å si nei. Det var ille nok at hun måtte føle seg gammel og uønsket ved siden av Frances. Venninnen var søt og snill, men også litt tåpelig og naiv. Det var ille nok å se at Joan og Abigail hadde giftet seg med tiltrekkende menn; Penelope var glad i dem og ville se dem lykkelige. Hun ønsket også at Frances skulle være lykkelig, men i kveld føltes det litt tungt å se at Frances fant drømmemannen og ble trukket inn i en romanse i løpet av sitt første år i London, mens Penelope nå hadde blitt oversett i tre år, av alle unntatt de mest kyniske lykkejegerne.

Men det var smålig. Hun fikk fram et smil. «Selvsagt. Jeg liker alltid å møte kjekke menn.» Frances sperret opp øynene, og Penelope skyndte seg å legge til: «Særlig en som forguder deg.»

Frances smilte igjen. «Det gjør han, miss Weston, det tror jeg virkelig at han gjør! Han har til og med ymtet om at han har tenkt å snakke med min far ganske snart.» Hun rødmet kledelig. «Hva skal jeg svare hvis han spør meg om det?»

«Hvis du vil gifte deg med ham, må du si til din far at dette er mannen for deg. Og stå fast på ditt», la hun til. «Foreldre forstår ikke alltid ens følelser, så du må sørge for å fortelle det på en lett forståelig måte.»

«Ja visst», nikket Frances. «Jeg håper du liker ham, miss Weston.»

«Det som betyr noe, er at du liker ham.» Penelope lurte på om hun selv noen gang hadde vært så opptatt av andres vurdering av hennes oppfatning. Hun måtte spørre Abigail neste gang hun møtte søsteren.

«Der ser jeg ham», sa Frances og kom med et nervøst lite utrop. «Å, han er så kjekk! Og den uniformen er virkelig sjarmerende! Synes du ikke?»

Penelope fulgte blikket hennes og fikk se en gruppe fra Kongens livgarde, som kom inn i rommet med et selvsikkert ganglag. Hun hadde møtt noen av dem sist sommer da en av dem, Benedict Lennox, lord Atherton, hadde oppvartet søsteren hennes. Penelope var sikker på at han aldri hadde vært forelsket i Abigail, og da Abigail innrømmet at hun var glad i en annen, reagerte lord Atherton som et fornærmet barn. Penelope håpet at han ikke var med i flokken, men hun fikk se det mørke hodet hans.

Hun undertrykket trangen til å gå en annen vei. Hun hadde ikke sett ham siden sist de skilte lag, da han motvillig hadde hjulpet til med å løse et årelangt mysterium som hadde skitnet til navnet til mannen Abigail elsket. Sebastian var blitt anklaget for å ha stjålet en stor sum penger fra faren til lord Atherton, og Atherton selv hadde ikke gjort noe for å motbevise det – selv om han en gang hadde vært Sebastians beste venn. Penelope måtte motvillig innrømme at Atherton hadde oppført seg ganske anstendig etter det, men hun syntes fremdeles han var uærlig og alltid satte sine egne interesser først, uansett hva sannheten eller loven krevde.

Det var først da Atherton snudde seg og så mot dem, at Penelope forsto at hun sto og stirret på ham. Hun skyndte seg å slå ned blikket og snudde seg litt vekk, og håpet at han ikke hadde lagt merke til henne. Men hun fikk god utsikt til Frances’ ansikt, som strålte av glede.

Fordi … Penelope lukket øynene og ba en stille bønn om at hun tok feil. For hjernen hennes satte sammen detaljer noen skunder for sent, og kom fram til en fryktelig konklusjon. Atherton var arving til jarlen av Stratford, som var en svært velstående mann. Han var nesten skremmende pen, det måtte Penelope innrømme. Og da hun kikket fort fram under vippene, så hun at han var på vei rett mot dem.

Herregud. Hva skulle hun si nå?

«Miss Lockwood.» Penelope skar tenner da han bukket. Stemmen hans var glatt og fyldig, en slik stemme som en kvinne ønsket skulle hviske frekke ting inn i øret hennes. «Så hyggelig å se deg her i aften.»

«Gleden er på min side», sa Frances og neide mens hun rødmet og smilte. «Kan jeg få presentere deg for min gode venninne miss Penelope Weston?»

Blikket hans flyttet seg til henne uten noe tegn på overraskelse. Han hadde sett henne, og han var tydeligvis mer klar for dette møtet enn det hun var. «Ja visst. Men miss Weston og jeg kjenner hverandre allerede.»

Penelope neide mens Frances måpte. «Virkelig, my lord.»

«Jeg … jeg visste ikke det», stammet Frances og så engstelig ut igjen. «Er dere gode venner? Å, jeg skulle ønske jeg hadde visst det!»

«Nei, vi kjenner hverandre knapt», sa Penelope før han rakk å svare. «Vi har bare møtt hverandre i forbifarten.»

De skinnende blå øynene til Atherton hvilte på henne et sekund før han så på Frances igjen. «Familien Weston eier en eiendom i nærheten av Stratford Court.»

«Så da er dere bare naboer?» spurte Frances forhåpningsfullt. «I Richmond?»

«Det er en elv mellom oss», forsikret Penelope. «En veldig bred elv.»

Atherton kikket skarpt på henne, men sa heldigvis ingenting. «Ja, i Richmond. Dessverre er jeg her i London det meste av året. Jeg tror min søster Samantha kjenner miss Weston bedre.»

«Ja visst», sa Penelope og smilte. «Jeg håper alt er bra med lady Samantha.»

«Ja», sa lord Atherton etter et øyeblikks pause. «Det er det.»

For sent husket Penelope hva det var med Samantha. I sin iver etter å renvaske navnet til Sebastian Vale slik at Abigail kunne gifte seg med ham, hadde Weston-søstrene snublet over en mørk hemmelighet Samantha hadde, en hemmelighet hennes bror hadde sagt kunne få store konsekvenser for henne. Penelope hadde ikke ønsket å skape problemer for Samantha, men Sebastian hadde blitt beskyldt for mord og tyveri. Abigails lykke avhang av at han kunne renvaskes, og Samantha var den eneste som kunne hjelpe. Penelope angret på at hun hadde brakt temaet på bane, men Atherton sa at det gikk bra med henne, så konsekvensene hadde neppe vært så alvorlige som han hadde fryktet. Men hun likte Samantha – langt bedre enn hun likte hennes bror – og hun var lei seg for at hun hadde nevnt navnet hennes.

Et øyeblikk var det som om de sto fastfrosset der. Penelope bet seg i tungen, Frances så bekymret ut, og Atherton stirret merkelig intenst på henne. Han var den første som rev seg løs. «Miss Lockwood, jeg håper du har spart en dans til meg.»

Frances smilte igjen, men ikke like strålende som før. «Ja visst. Jeg er ledig i de neste to dansene.»

«Utmerket.» Han så varmt på henne, og det så ut som om Frances svaiet der hun sto.

Penelope måtte ta seg sammen for ikke å himle med øynene. Hvordan kunne hun komme seg ut av dette? Heldigvis fikk hun se et kjent ansikt i den andre enden av rommet, og hun smilte lettet. «Dere må unnskylde meg. Jeg ser en god venninne som nettopp har kommet. Miss Lockwood, lord Atherton.» Hun bøyde hodet til et raskt farvel og formelig løp gjennom rommet.

Olivia Townsend var en av Penelopes favorittpersoner i hele verden. Hun var noen år eldre enn Abigail, og hun hadde vært som en storesøster for de to Weston-pikene så lenge Penelope kunne huske. Olivias familie hadde bodd i nærheten av familien Weston, og alle de fire barna hadde raskt blitt venner. Men mens Penelopes familie hadde blitt atskillig mer velstående siden den gang, hadde ikke det samme skjedd med Olivias familie. I ganske ung alder hadde hun inngått et raskt ekteskap med en sjarmerende, men tankeløs fyr, Henry Townsend. Han hadde raskt klart å gjøre ende på sin beskjedne formue før han døde noen år tidligere. Siden hadde Olivia levd svært beskjedent. Det var en overraskelse å se henne her i kveld, siden hun så sjelden gikk på ball.

«Olivia!»

Venninnen så seg om i rommet og hadde visst ikke merket at Penelope kom mot henne. Hun skvatt da hun hørte ropet. «Å», sa hun lavt. «Du skremte meg.»

Hun blunket. «Ja, det ser jeg. Hvem hadde du ventet deg, et troll?»

Et øyeblikk stivnet ansiktet til Olivia, som om hun virkelig hadde vært på vakt, men så smilte hun melankolsk. Hun ristet på hodet, snudde ryggen mot de andre i rommet og klemte hånden til Penelope. «Unnskyld meg, jeg sto i andre tanker. Hygger du deg her?»

«Det er ikke så verst her.» Penelope så forskende på henne. «Hva er i veien? Du ser bekymret ut.»

Olivia viftet avvergende med hånden. «Det var ikke noe. Så snilt at du gikk fra vennene dine for å møte meg.»

Penelope tok seg sammen for ikke å fnyse. «Jeg skjønner ikke hvordan jeg kunne blitt stående der. Du aner ikke hvem som er den nye beileren til miss Lockwood.»

«Hvem da?»

«Lord Atherton», hvisket Penelope etter å ha kastet et vaktsomt blikk bak seg. Hun hadde allerede latt sinnet løpe av med seg en gang i dag. Hun så ikke bort fra at han kunne høre hvert nedsettende ord hun sa om ham.

Olivia så overrasket ut. «Atherton? Den herren som oppvartet …»

«Den selvsamme», sa Penelope mørkt. «Og min søster som følte seg så ond da hun avviste ham. Jeg må skrive til henne med en gang og fortelle henne at i stedet for å lide alle verdens kvaler, har han funnet en yngre og dummere pike å gifte seg med.»

«Men Pen, det kan du ikke vite. Han kan være sterkt knyttet til henne.»

Denne gangen klarte hun ikke å holde fnyset tilbake. «Hun er i alle fall knyttet til ham. Han er den perfekte mann, ifølge henne. Jeg vet ikke hvordan jeg skulle beholdt masken hvis jeg hadde visst hvem hun snakket om. Han sitter og hører på at hun øver på pianoforte – kan du tenke deg?»

«Kanskje han liker det.» Penelope sperret øynene vantro opp. «Kanskje han er så betatt av henne at han er tilfreds bare med å sitte og se på henne», la Olivia til. «Det kan hende.»

«Ha.» Penelope skar en grimase. Bare tanken på at lord Atherton skulle sitte og stirre på henne, gjorde henne urolig.

«Men det er uansett et kors som miss Lockwood har å bære», sa Olivia praktisk.

«Men hvis han gifter seg med henne, må jeg treffe ham fra tid til annen.» Frances var kanskje ung og naiv, men hun var inntagende, og Penelope likte henne.

Olivia lo og hektet armen sin inn i Penelopes arm. «Kanskje hun går lei og ombestemmer seg.»

Hun fikk øye på lord Atherton som førte Frances omkring i en kvadrilje. Frances formelig utstrålte beundring der hun kikket opp på ham. Penelope måtte anstrenge seg for ikke å løpe bort og advare Frances mot det mandige smilet, den atletiske skikkelsen og det altfor perfekte ansiktet. «Det håper jeg», mumlet hun. «Både for hennes skyld og for min.»

